《游浯溪用张宛邱韵》
宋代·程洵

六合尘昏谁汛扫，秦王功业成横草。后裔居安不虑危，欲向温柔乡里老。

渔阳金鼓动地来，羯胡本非刘石才。若为二十四郡守，如振槁叶弹浮埃。

皇天悔祸见星纪，太白入月胡当死。英英李郭为时生，济世何须识丁字。

祅灾已去瑞庆来，何人大笔书丹崖。南□犹自颂声作，中天想见氛祲开。

遗文三复堪悲慨，兴废浑如目前在。咄哉误国高将军，犹叹两京作斤卖。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。